代送陳都大赴召
作者：李流謙
朝代：宋

paragraphs: 庭前梧葉西風起，三峽秋光凈如洗。
仙帆一舸此入覲，靈鼉擊鼓馮夷喜。
七閩山水天下奇，摧秀搴英瑞斯世。
要知曠代乃一見，鳳巢阿閭麟游畤。
彤庭紫闥足夷步，萬里西來將使指。
西南榷牧古所重，陰削盜資寬國計。
臺家選任皆偉人，遠極隴秦包越嶲。
我公經略出咳唾，凜凜霜威肅頹靡。
飛聲一日到冕旒，四輦促還不留轡。
從來大材須大用，豈有如公才一使。
東夷盟血猶未乾，豺豹固應防嚙噬。
公歸爲國須遠謀，平躋兩禁躐三事。
飄零孤翮得廣厦，晨啄暮栖方竊庇。
驪駒清唱不忍聞，東望慨然增歎喟。
他時黄閣未遐遺，猶願登堂拜簪履。